Daerah Klang

Daerah Klang merupakan sebuah daerah di negeri Selangor. Daerah ini terletak di barat negeri Selangor dengan keluasan 626 kilometer persegi. Daerah ini menjadi daerah keempat paling ramai penduduk dan terpadat di Malaysia dengan jumlah penduduk seramai 1,088,942 orang. Pusat pentadbiran daerah ini terletak di Klang.

Asal-usul nama 
Pendapat pertama mengatakan asal usul nama Klang adalah dari bahasa Mon-Khmer iaitu "Klong". Klong boleh diertikan sebagai gudang seperti mana yang di kemukakan oleh C.O. Blagden yang menyatakan Klang menjadi sebuah pelabuhan terpenting yang mempunyai banyak gudang-gudang. 

Manakala pendapat kedua dari Charles A. Fishr yang menyatakan "Klang " itu bermaksud terusan atau jalan air. Pendapat ini dipersetujui dimana Klang mempunyai banyak jalan air iaitu anak-anak sungai tersebut seperti Sungai Klang, Sungai Bertek, Sungai Pinang, Sungai Sementa, Sungai Agas, Sungai  Kandis, Sungai Binjai, Sungai Kapar, Sungai Jati, Sungai Aur, Sungai Rasau dan Sungai Putus. Nama sungai ini terus kekal sehingga ke hari ini.

Geografi 
Daerah Klang bersempadan dengan daerah Kuala Selangor di utara, Petaling di timur, Kuala Langat di selatan dan Selat Melaka di barat.

Pentadbiran 
Daerah Klang ditadbir dua pihak berkuasa tempatan iaitu Majlis Perbandaran Klang di barat dan Majlis Bandaraya Shah Alam di timur. Daerah ini dibahagikan kepada dua mukim, empat bandar dan enam pekan.

Kawasan pilihan raya 
Kawasan pilihan raya di daerah Klang terdiri daripada tiga kawasan parlimen dan sembilan kawasan undangan negeri.

 Kota Raja
 Kota Kemuning 
 Sentosa
 Sungai Kandis
 Kapar
 Meru
 Sementa
 Selat Klang
 Klang
 Bandar Baru Klang
 Pelabuhan Klang
 Pandamaran

Demografi 
Berdasarkan bancian Malaysia 2020 jumlah penduduk di Daerah Klang ialah seramai 1,088,942 orang dengan kepadatan penduduk 1,724 orang perkilometer persegi yang dikategorikan sebagai taburan penduduk sangat padat. Lebih separuh penduduk di daerah ini merupakan Bumiputera, membentuk 54.7 peratus penduduk. Kaum kedua terbesar merupakan kaum Cina diikuti India. Sebanyak 9 peratus penduduk merupakan bukan warganegara.

Nisbah penduduk lelaki kepada penduduk wanita ialah 119:100. Terdapat 301,407 tempat kediaman dengan sebanyak 263,449 isi rumah. Purata saiz isi rumah pula dicatatkan seramai empat orang dalam sebuah rumah. Lebih 738 ribu penduduk dalam kalangan umur bekerja, 312 ribu dalam golongan muda dan selebihnya 38 ribu orang merupakan warga tua.

Agama 
Majoriti penduduk beragama Islam iaitu 55.7 peratus (606,824 orang) dari jumlah penduduk, diikuti Buddha seramai 21.4 peratus (232,623 orang), Hindu sebanyak 16.9 peratus (184,432 orang), Kristian sebanyak 3.8 peratus (41,352 orang) dan lain-lain sebanyak 1.7 peratus (18,048 orang). Sebanyak 5,619 orang (0.5 peratus) tidak beragama manakala selebihnya 44 orang tidak diketahui status agamanya.

Rujukan 
Klang